b'\n_START_ARTICLE_\nZadnji krajec\n_START_SECTION_\n1. dejanje\n_START_PARAGRAPH_\nAndrej, ki ga mo\xc4\x8dno boli noga - odprle so se mu stare rane iz vojne - po nesre\xc4\x8di pade, Kernova pokli\xc4\x8de zdravnika in Karlo, pri tem pa ugotovi, da je Karla izgubila slu\xc5\xbebo. Karla je to mo\xc5\xbeu prikrivala, da ne bi se poslab\xc5\xa1ala njegove melanholije: Andrej je preob\xc4\x8dutljiv, o\xc4\x8dita si, da je bera\xc4\x8d in pohabljenec, \xc5\xa1e posebej pa ga te\xc5\xbei, ker je v bitki med vojno zapustil ranjenega brata in pobegnil. Karla bi rada mo\xc5\xbea poslala v sanatorij, a nima denarja; zato se odlo\xc4\x8di, da bo za podnajemnika vzela Frenka, s katerim se poznata \xc5\xbee iz otro\xc5\xa1kih let. Ko Kernova to izve, vr\xc5\xbee Karli v obraz govorice, ki si jih \xc5\xa1epetajo ljudje: da je Andreja Bog kaznoval, ker je zapustil brata, da je bil Frenk pri rde\xc4\x8dih skupaj s Karlo, da misli varati mo\xc5\xbea, zato Podlogarju ponuja streho ... Karli odpove svojo pomo\xc4\x8d in odide. - Tudi Andrej z \xc5\xbeeninim na\xc4\x8drtom ni zadovoljen, vse se mu ka\xc5\xbee v skrajno turobnih barvah. Prej uspe\xc5\xa1en slikar se zdaj vrti v krogu svoje krivde, naslikal je bil kraj, kjer mu je brat padel, in sliko obesil na vidno mesto. Karlina skrb, ljubezen in potrpe\xc5\xbeljivost mu ne moreta vrniti veselja do \xc5\xbeivljenja in ga re\xc5\xa1iti mra\xc4\x8dnih spominov.\n_START_SECTION_\n2. dejanje\n_START_PARAGRAPH_\nAni med obiskom izklepeta, da je Karla brez slu\xc5\xbebe. Andrej, ki vse jemlje z najslab\xc5\xa1e strani, je poln nezaupanja, \xc5\xbeeno obsodi za la\xc5\xbenivko, kar Karlo hudo prizadene; vendar se na Ani\xc4\x8dino prigovarjanje \xc5\xbeeni naposled opravi\xc4\x8di. \xe2\x80\x93 Ko Karla ostane sama, pride Frenk. Oba sta vesela sre\xc4\x8danja. Karla Frenku zaupa te\xc5\xbeko mo\xc5\xbeevo stanje, ga prosi za pomo\xc4\x8d. Frenk se \xc4\x8duti kriv pred njo, ker jo je bil med vojno iz gole objestnosti spravil v partizane - v resnici ga je zmeraj zanimal denar, zdaj je uspel in obogatel, \xc4\x8deprav se policija precej zanima zanj; velikodu\xc5\xa1no podari Karli ve\xc4\x8djo vsoto denarja. Tedaj se vrneta Andrej in Ani, pogovor se kot po navadi za\xc4\x8dne vrteti okrog grozot preteklosti. Frenk pripoveduje, da je takrat videl partizanko, ki je ustrelila ranjenca, ga izropala, potem pa molila nad njim; s pomo\xc4\x8djo Andrejeve slike se razkrije, da je prav Frenk ranil Andreja in njegovega brata. Andrej se v besu vr\xc5\xbee na Frenka, da bi ga ubil in tako odkupil svojo takratno strahopetnost. Karla ga ustavi s priznanjem, da je bila tista partizanka ona. Frenk zbe\xc5\xbei, Andrej pa se zru\xc5\xa1i s krikom: Morilka!\n_START_SECTION_\n3. dejanje\n_START_PARAGRAPH_\nKarla obupuje, ker se Andrej no\xc4\x8de pogovoriti z njo. Pojavi se Frenk, ranjen, upehan, blaten - iztrgal se je bil policistu, ki ga je hotel odpeljati na stra\xc5\xbenico, rad bi popravil, kar je bil zakuhal Karli; ponuja ji 10000 dolarjev. Karla mu poka\xc5\xbee vrata, Frenk pa pusti denar pod zabojem in se preda policiji, ki ga je sledila do hi\xc5\xa1e. - Pride Andrej, sovra\xc5\xbeen, obsojajo\xc4\x8d. Karla mu pove vse: ranjenega brata je s strelom re\xc5\xa1ila muk, zapustilo je partizane, odneslo bratovo pismo njegovi materi, ji vse priznala. Mati je ni obsodila, Karla pa se je zaobljubila, da bo poiskala ranjenega Andreja in mu pomagala, dokler ne ozdravi. S Frenkovo pomo\xc4\x8djo je postala stre\xc5\xbenica v bolni\xc5\xa1nici, kjer je le\xc5\xbeal Andrej. Potem je pri\xc5\xa1la ljubezen in mol\xc4\x8dala je, ker se je bala, da ga bo izgubila. V strahu pred njegovo melanholijo mu je zamol\xc4\x8dala tudi materino smrt. Andreju se skoraj zmede, \xc5\xbeeno poleg vsega ozmerja se z vla\xc4\x8dugo. Zdaj popustijo v Karli vse zavore, vr\xc5\xbee mu v obraz, da jo je v molk obsodil sam, ubija jo s svojim nenehnim jadikovanjem, pestovanjem krivde, zazrtostjo vase, egoizmom ... \xc5\xbdenin izbruh odpre Andreju o\xc4\x8di, spozna, da se je ukvarjal le z lastnim trpljenjem in bil gluh za njeno. Uni\xc4\x8di usodno sliko, se odvrne od preteklosti in se odpre \xc5\xbeenini tihi, vdani ljubezni. \xc5\xbdivljenje se za\xc4\x8denja na novo.'